'Ons het alles in die brand verloor' | Netwerk24
'Ons het alles in die brand verloor'
Deur Breyten Cupido 12 Oktober 2020 06:03
Die Maart-gesin het Saterdag (3 Oktober) alles in 'n verwoestende brand verloor. Foto's: Breyten Cupido
"Ek het 'n oproep ontvang en hulle het gesê ons huis brand. Nou sit ons hier met niks."
Dit was die woorde van die gebroke ma van twee, Joyce Maart, wat Saterdagmiddag (3 Oktober) al hul besittings verloor het nadat 'n brand by hul informele huisvesting in Essopstraat in Roodewal uitgebreek het.
Maart het aan Standard verduidelik sy en haar twee kinders was nie tydens die brand by die huis nie – hulle het by haar suster in Avianpark gekuier.
"Ek het vroeg verlede week na my suster toe gekom en iemand het my later die week geskakel om my oor die brand in te lig," vertel Maart.
Standard het verneem Maart se lewensmaat was die laaste mens wat by die huis was en hy het Vrydagaand daar geslaap. Maart het gesê hy het aan haar genoem dat alles nog reg was toe hy die huis verlaat het.
Maart is tans werkloos en sy het tydens die onderhoud met Standard emosioneel geraak toe sy oor die toekoms praat.
Sy het twee kinders vir wie sy moet sorg.
Die jongste, Kim, is 'n maand gelede gebore.
"My kinders het nie klere nie en al ons ander basiese benodigdhede is in die brand verwoes. Ek weet nie hoe ons gaan maak nie."
Maart het dit beskou as 'n reënboog-oomblik dat niemand in die brand omgekom het nie.
Haar lewensmaat vermoed dit was dalk 'n elektriese fout met 'n kragprop wat foutief geraak het. "Ons het in hierdie stadium egter geen sekerheid daaroor nie," het Shanick Nel, wat ook op die perseel woon, gesê.
Nel het verder genoem toe hulle weer sien, was die hele woonplek in vlamme gehul.
Maart het egter genoem so ver sy weet, was die krag af toe sy nog laas daar was.
Sy het bygevoeg dat dit vir haar "onmoontlik" klink dat die plek vanself aan die brand geslaan het.
"Ek hoop dat ons binnekort standvastigheid kan vind en weer 'n lewe vir my en my kinders kan opbou," het Maart afgesluit.
Enigiemand wat die Maart-gesin graag wil bystaan of 'n skenking wil doen, kan hulle by 078 650 6003 kontak.